
SCARLET WILSON

Mitt sanne jeg

Oversatt av Jan Ingar Vik

Miniserie: Sykepleierne i California


Møt de hardtarbeidende og dedikerte sykepleierne med noe å skjule i miniserien Sykepleierne i California. Dette er del to.

Scarlet Wilson skrev sin første fortelling da hun var åtte år gammel og har aldri sluttet å skrive siden. Hun har arbeidet i helsetjenesten i tjue år, som utdannet sykepleier og helsesøster. Scarlet arbeider nå i folkehelsetjenesten og bor på vestkysten av Skottland sammen med sin forlovede og deres to sønner. Det å skrive legeromaner og kjærlighetsromaner er en drøm som har gått i oppfyllelse for henne.


Denne boken er tilegnet

mine sykepleierkolleger over hele verden

på Den internasjonale sykepleierdagen.

 

Takk for jobben dere gjør.


1

Det var ikke meningen at dagen skulle begynne slik som dette. Det skulle den bare ikke. Doktor Robyn Callaghan strøk håret vekk fra ansiktet for omtrent tjuende gang og undret på hvorfor airconditionen på sykehuset tilsynelatende holdt alle andre enn henne kjølige.

Hun kunne kjenne svetten piple nedover ryggraden der hun gikk opp trappen – to trinn om gangen – for å følge opp den sjette personsøkermeldingen den morgenen. Frokosten/lunsjen sto fortsatt på kafeteriabordet, ved siden av kaffen. Det var ikke blitt tid til å spise den. Hun måtte minne seg selv på den enslige bananen i lommen når hun endelig fikk et ledig minutt.

Hun åpnet døren til hjerteavdelingen og hadde ikke gått mer enn tre skritt før hun fikk en melding om hjertestans. Nei. Ikke nå igjen. Hun hørte ikke engang på resten av meldingen.

Hun kikket opp da hun hørte et ekko av en lignende melding i nærheten og begynte å løpe mot den hjertemedisinske intensivavdelingen. Hun hadde allerede vært med under to hjertestanser på avdelingen den morgenen.

En stor mann kom stormende ut av døren til venstre og løp nesten rett på henne. Heldigvis kunne denne fyren bevege seg som en danser, og klarte å hoppe til siden i siste liten. Han ga henne et smil. «Feil vei», sa han mens resten av hjertestansmeldingen ble gjentatt.

«Hjertestans. Hovedinngangen.»

Robyn bannet nesten høyt. Hun spant rundt og pilte etter Mr. Lett-på-foten der han forsvant gjennom døren til trappen. Om bare personsøkeren hadde varslet henne tre minutter tidligere så ville hun ha spart seg for en trappeoppgang.

Hjertet hennes banket hardt mens hun prøvde å holde følge med den atletiske kollegaen sin. Da han kom ned til første etasje, stanset han et øyeblikk og holdt døren åpen for henne.

«Takk», sa hun andpustent da hun løp gjennom døren videre langs korridoren mot hovedinngangen. Hun kunne allerede se oppstyret foran dem. En mann i dress lå på gulvet, og folk satt på knærne rundt ham.

Da hun kom nærmere, så hun at en sykepleier allerede utførte gjenopplivning på ham. «Jeg skal hente vognen», sa hun, og løp til høyre, hvor den polikliniske avdelingen lå.

Den røde akuttvognen var fullt utstyrt og sto rett utenfor et av konsultasjonsrommene. Robyn grep tak i den og løp tilbake til hovedinngangen. Hun løftet hjertestarteren fra vognen, dro forseglingen fra de to putene og stilte seg over personen som utførte hjertemassasje.

Sykepleieren stanset massasjen noen sekunder og åpnet skjorten til mannen, slik at Robyn kunne plassere putene på brystet hans. Det tok bare noen sekunder for apparatet å avlese hjerterytmen hans.

Mannen fra hjerteavdelingen tok en bag og maske fra vognen, plasserte den over ansiktet til mannen, og begynte å pumpe luft inn i lungene hans. Det var tydelig ut fra hudfargen at han ikke pustet selv.

Alles øyne var rettet mot monitoren. To sekunder senere sluknet den.

Robyn bøyde seg og banket på den. Hun hadde aldri sett en hjertestarter slå seg selv av. Sykepleieren som satt på gulvet virket sjokkert. Men mannen – danseren – i den grønne drakten til hjerteavdelingen, løftet øyebrynene og reiste seg. «Det er en første gang for alt. Jeg skal hente en annen.»

Han løp av gårde, og Robyn og den andre sykepleieren satt igjen og stirret forferdet på hverandre. Men Robyn nektet å la panikken slippe til. Selv om en hjertestarter nå ble betraktet som en uunnværlig del av utstyret på et sykehus, hadde de en gang ikke eksistert. «Du pumper og jeg foretar massasjen», sa Robyn til sykepleieren.

I en ideell verden ville hun prøvd å sette inn en kanyle i en blodåre, men akkurat nå måtte det vente. Og når hun tenkte på det – hvor var anestesilegen? Det var vanligvis en som reagerte raskt på en melding om hjertestans.

En av sykehusets portører kom ut av et rom. «Skal jeg hente en trilleseng til dere?»

De nikket begge to. Robyn hadde begynt på brystkompresjoner, og sykepleieren hadde begynt å pumpe luft inn i pasienten.

«Vet du noe om denne mannen?» spurte Robyn sykepleieren.

Hun ristet på hodet og smilte litt. «Jeg skulle akkurat ta pausen min.» Hun kikket over skulderen. Dørene til poliklinikken var lukket bak henne. «De kommer til å tro at jeg er i kantinen.»

«Robyn Callaghan», sa Robyn raskt. «Jeg begynte nettopp på hjertepraksisen min her.»

«Monica Garske», sa sykepleieren. «Jeg har vært på poliklinikken i tjue år og har aldri hatt en hjertestans.» Hun smilte nervøst.

En hånd la seg på skulderen hennes. «Og du gjør en flott jobb.» Mannen i grønn drakt satte seg på knærne. Han hadde en ny hjertestarter i hånden og la putene på plass. Så trykket han på knappen idet en eldre mann dukket opp. Han var litt svett der han stirret ned på dem. Anestesilegen hadde endelig kommet.

«Si at vi kan få denne mannen litt høyere opp. Jeg tror ikke ryggen min kan klare det.»

«Ikke vær redd, Joel», sa Mr. Grønn drakt. «Ardo er på vei med en trilleseng. Jeg skal få ham opp for deg.»

Blikket til Robin var rettet mot monitoren igjen. «Ventrikkelflimmer», sa hun, samtidig med den grønnkledde mannen. Blikkene deres møttes et øyeblikk, og pusten hennes stanset et sted bak i halsen. Han hadde sittet på knærne ved siden av henne, men hun hadde egentlig ikke sett på ham ennå. Ikke ordentlig.

Og dette var i hvert fall ikke det rette tidspunktet.

Hvis hun hadde hatt tid, ville hun kanskje tenkt at fargen på drakten hans fremhevet det grønne i øynene. Den solbrune huden og det litt lengre mørke håret fikk ham til å ligne på den italienske modellen for noen år siden som dukket opp fra vannet i veldig trang, hvit badebukse og reklamerte for etterbarberingsvann.

Hvis hun hadde tid, kunne hun kanskje ha dvelt ved alt det der. Men menneskehjernen var fantastisk, og alt sammen fløy gjennom tankene hennes bokstavelig talt på et øyeblikk.

«Lader», sa hun og trykket på knappen før hun så seg rundt. «Unna, alle sammen.»

Hender ble løftet og alle tok et skritt tilbake. Kroppen til mannen ristet, men hjertefrekvensen forble uforandret.

En trilleseng ble stilt ved siden av dem, og en plastmatte dukket opp i øyekroken hennes. Fem sekunder. Det var all tiden det tok å få den fleksible plastmatten under mannen og løfte ham opp på sengen. Så løftet hun hjertestarteren og plasserte den ved siden av brystet hans.

«Unna», sa Robyn igjen, som om dette var det vanligste å gjøre i hele verden. I en ideell verden ville hun ha hatt tid til å få ham inn på et passende rom og foreta en skikkelig undersøkelse. Men hjertestans ga ingen noen tid.

Heller ikke nå var det noen reaksjon. Hun skrudde opp antall joule. Da hun snudde seg tilbake, så hun at den eldre anestesilegen sjekket luftveien til pasienten, mens Mr. Grønnkledd gjorde seg klar til å sette på plass en kanyle for å gi dem tilgang til en blodåre. Hun kjente kanskje ikke noen av disse menneskene ennå, men alle kjente tydeligvis jobben sin.

Hun ventet de få sekundene det tok å stikke kanylen inn i åren og feste den. Noen ganger kunne det å plassere en kanyle være en prøvelse. Mange pasienter hadde årer som var trange og skjøre og som kom til å bryte sammen så snart noen prøvde å få tilgang til dem. Men kollegaen hennes fikk den på plass som om det var det letteste i verden.

Hjertestarteren viste at den var klar og hun sjekket igjen. «Unna», sa hun, og nikket da alle hadde løftet hendene fra pasienten.

Kroppen hans spente seg i en bue og etter en pause endret hjertekurven seg og ga fra seg noen spredte pip. Robyn holdt pusten. «Sinusrytme, bradykardi», sa hun.

«Akuttavdelingen eller hjerteavdelingen?» spurte anestesilegen.

«Akuttavdelingen», sa Mr. Grønnkledd, akkurat samtidig som hun sa «Hjerteavdelingen».

Hun stirret hardt på ham. Det var hun som var legen som ledet teamet her. Dette burde være hennes avgjørelse.

«Ingen senger på hjerteavdelingen», sa han med et unnskyldende smil. «Akuttavdelingen inntil videre, og så går jeg opp og gjør klar en seng til deg når vi får stabilisert denne mannen.»

Han irriterte henne nå. «Og du er?»

Der var den igjen. Det hevede øyebrynet. Hun var uhøflig, og hun visste det. Men han hadde ikke presentert seg.

«Avery Smith, hjerteavdelingen.» Han hadde et bredt smil i ansiktet. Og det hjalp ikke. For denne mannen var mer kjekk enn det som var godt for et arbeidsmiljø.

«Robyn Callaghan. Jeg er den nye legen deres», sa hun bryskt.

En skikkelse dukket opp ved siden av henne og festet siden på sengen. «Da blir det akuttavdelingen», sa portøren, og begynte å trille sengen.

Avery holdt følge, og festet sin side av sengen mens han snakket til anestesilegen. «Trodde ikke du hadde med deg personsøkeren i dag, Joel.»

«Jeg hadde ikke det, men så bestemte konen til Emmanuel seg for å begynne fødselen tidlig. Han måtte gå.»

Avery rynket pannen. «Men Gemma er vel ok? Hvor mye er det – tre uker for tidlig?»

Joel ga ham et megetsigende smil og nikket. «Du husker alt, og ja. Men det er ikke noe stort problem. Vannet gikk tidligere, og fødselen begynte.»

Den automatiske døren til akuttavdelingen åpnet seg, og de trillet sengen bortover mot gjenopplivningsrommene. En kvinne med rufsete, blondt hår rynket pannen. «Hva er dette?»

Robyn reiste bust av tonen til kvinnen, og skulle til å svare, men Avery kom henne i forkjøpet. «Dette er en gentleman som fikk hjertestans ved hovedinngangen. Jeg har ikke rukket å ta frem lommeboken hans ennå fordi vi måtte gi ham elektrosjokk tre ganger for å få ham tilbake til sinusrytme. Hjerteavdelingen er full, så kunne du gi oss litt plass slik at legen vår, Robyn, kan stabilisere mannen vår, mens jeg går opp og gjør klar en seng til ham?»

Kvinnen himlet med øynene og sukket. «Greit.» Hun gjorde tegn med hodet. «Inn der. Men bli ikke lenge. Det har vært hektisk her hele dagen.» Hun ga Robyn et strengt blikk. «Og jeg kan ikke avse noen sykepleier til deg.»

Denne gangen klarte ikke Robyn å dy seg. «Hvis han hadde falt sammen i inngangen til akuttavdelingen din, kunne du ha avsett en sykepleier til meg da?»

Hun kunne nesten se hvordan tannhjulene gikk rundt i hjernen til kvinnen. Den skotske dialekten til Robyn ble alltid kraftigere når hun ble irritert, og akkurat nå var hun veldig irritert. Det tok noen sekunder før den andre kvinnen forsto hva hun hadde sagt.

«Greit.» Kvinnen snudde seg mot Avery. «Men jeg må få rommet mitt tilbake om en time.» Så gikk hun ut av døren.

«Er alle her alltid så vennlige som dette?» mumlet Robyn for seg selv mens pasienten stønnet. Hun gikk bort til ham og snakket langsomt. «Hei der, jeg er Robyn. Du er på Leanora Paz Memorial Hospital. Jeg er en av legene. Husker du noe i det hele tatt?»

Mannen tenkte seg om en liten stund før han ristet på hodet, og det var et forvirret uttrykk i ansiktet hans. Avery skrudde på sjarmen på den andre siden av ham. «Jeg er Avery, en av sykepleierne. Du er i akuttavdelingen. Kan jeg bare sjekke i jakkelommen din? Vi vil ha navnet og personopplysningene dine.»

Mannen nikket kort, og Avery stakk hånden inn i lommen og tok frem en lommebok. Han åpnet den. «Hal Delaney?»

Mannen nikket igjen, og Avery ga førerkortet hans til en kollega bak seg. «Skal jeg si ifra til noen om at du er her?»

Hal sukket, og var tydelig fortsatt forvirret der han klappet på bukselommene. Etter noen sekunder innså han at skjorten var vid åpen og at det var puter festet til brystet hans. «Hva skjedde …?» spurte han.

Robyn var ikke fornøyd. Hun ønsket å ta seg av pasienten sin på en skikkelig måte, og den støyende akuttavdelingen var ikke ideell. Hun dro forsiktig hjertestarterputene løs fra brystet til Hal og festet noen elektroder fra en hjertemonitor i nærheten, før hun la en blodtrykksmansjett rundt armen hans.

«Hal», sa hun med lav stemme. «Vi må ha en prat. Hjertet ditt slo ikke ordentlig. Du falt sammen i inngangen til sykehuset. Vi måtte gi deg noen elektrosjokk.»

Øynene til Hal ble store. Han så skrekkslagen ut.

Hun holdt stemmen rolig. «Kom du hit for å besøke noen? Eller kom du til sykehuset fordi du ikke følte deg bra?»

Han ristet på hodet. «Nei», sa han. «Jeg hadde en avtale.»

«På poliklinikken?» spurte Robyn.

Hal ristet på hodet igjen. «Med Mr. Paz.»

Det varte bare et brøkdels sekund, men Robyn la merke til det. Avery stivnet til.

Robyn var ny her. Men hun visste at sykehuset var blitt bygd som et minnesmerke over konen til en styrtrik forretningsmann. Han døde for noen år siden. Etternavnet Paz var tydeligvis synonymt med overdådig rikdom i San Diego-området. Hun var sikker på at den Mr. Paz han skulle møte, ikke var den originale Mr. Paz, men det var kanskje sønnen hans, eller sønnesønnen?

Hun lot som hun ikke la merke til reaksjonen til Avery og snudde seg mot sykepleierassistenten bak seg. «Kan du ringe opp til kontoret til Mr. Paz og si ifra til sekretæren at Mr. Delaney er blitt uvel og for øyeblikket befinner seg i akuttavdelingen?»

Assistenten strålte, og var henrykt over å få en slik viktig jobb. Avery, derimot, gjorde sitt beste for å se fattet ut. «Jeg skal gå og gjøre klar en seng til deg», sa han. «Jeg skal ringe ned når den er klar og vi kan frakte Mr. Delaney opp dit.»

Robyn ønsket å rette mer oppmerksomhet mot den hastige forsvinningen til den nye kollegaen sin. Men hodet hennes var fullt av EKG-utskrifter, bestilling av blodprøver, et mulig røntgenbilde av brystet og å gi medisiner til Mr. Delaney. Uansett hva det var som foregikk med Avery, så ville det måtte vente.

«Greit», mumlet hun, og rettet blikket mot pasienten sin igjen mens Avery skyndte seg bortover korridoren. Hun bestilte noen prøver og satte seg ved siden av Hal. Magen hennes rumlet høyt, og hun husket maten på kafeteriaen som hun aldri kunne komme tilbake til.

Hal begynte å få litt mer farge i kinnene nå. Han presset en hånd mot brystet. «Au», sa han. «Det er ømt.»

Robyn nikket. «Brystkompresjoner. Ikke vær redd – vi skal sjekke for å forsikre oss om at du ikke har noen brukne ribben. Du klarte å få alles oppmerksomhet i dag.» Hun så på blodtrykksavlesningen på monitoren. Det var overraskende lavt.

«Har du følt deg uvel i det hele tatt?»

Hun gikk raskt igjennom de vanlige spørsmålene, og prøvde å danne seg et bilde av hvorfor Hal hadde falt sammen innenfor sykehusinngangen. Før hun fikk sjansen til å fullføre spørsmålene, dukket en høy, bredskuldret mann opp i døråpningen. Han ventet åpenbart ikke på noen tillatelse til å komme inn. «Hal, hvordan har du det?»

Robyn ble litt forbløffet. Hun reiste seg raskt. «Jeg er redd Mr. Delaney ikke er i form til noe besøk akkurat nå.»

Det var som om hun ikke hadde sagt noe i det hele tatt. Mannen ignorerte henne og gikk rundt sengen og tok den ene hånden til Hal i begge sine. «Dette er en fin måte å unngå et forretningsmøte på.»

«Jeg beklager», sa Robyn raskt. «Men jeg er midt i en konsultasjon. Du må vente utenfor.»

Lederen for akuttavdelingen dukket opp i døråpningen og så nervøs ut. Han var vanligvis rolig, men i dag så han nærmest panikkslagen ut.

Han ga Robin et raskt blikk. Hun kunne se at han ikke likte noe særlig at det var hun som var legen i dette rommet.

«Jon», sa hun stivt. «Jeg har nettopp gjenopplivet Mr. Delaney ved hovedinngangen. Jeg trenger tid til å undersøke og behandle ham. Kan du følge denne gjesten ut, slik at jeg kan ta meg av pasienten min?»

Det ble en ubehagelig stillhet. En lang, lang stillhet.

Jon kom med en nervøs latter. «Robyn, doktor Callaghan, la meg presentere deg for Mr. Paz, sykehusets administrerende direktør.»

Robyn blunket. Så nikket hun. «Hyggelig å møte deg. Du forstår sikkert at det akkurat nå er nødvendig at jeg sørger for den beste omsorgen for vennen din. For å kunne gjøre det trenger jeg å få en fullstendig historie, bestille noen flere prøver og foreta en grundig undersøkelse.»

Hun kunne sverge på at Jon måtte ha blitt flere nyanser blekere enn hvitt. Mr. Paz var tydelig hovedmannen her. Men hun var lege. Skulle hun slutte å behandle en pasient for å la en forretningsvenn avbryte det som kunne være kritisk behandling? Kroppen hennes beveget seg automatisk og stilte seg mellom Mr. Paz og pasienten. «Kan du ikke la meg ringe deg når jeg er ferdig? Så snart prøvene er tatt og Mr. Delaney er stabil, flytter vi ham opp til hjerteavdelingen. Du kan sikkert besøke ham der.»

Det var et lite vennlig smil i ansiktet hennes, og hver muskel i kroppen var anspent.

Det var ikke det at Robyn ikke likte rike mennesker. Det var bare måten de oppførte seg på som om de hadde rett til alt hun ikke likte. Robyn vokste opp i en fattig del av Glasgow, men hadde vært heldigere enn de fleste. Hun hadde gjort det godt på skolen og fått en plass på det medisinske fakultetet. Selv om skolepengene ble dekket, ble ikke maten, husværene og plasseringene på sykehus rundt i Skottland det. Noen stipender hadde hjulpet, sammen med alle deltidsjobbene. Hun hadde levert pizzaer, arbeidet på et pleiehjem, et supermarked, et bibliotek, et treningsstudio og en bar.

Hun hadde utdannet seg sammen med noen andre fra rike familier. Mens hun arbeidet til langt på natt bare for å overleve, hadde de fartet omkring i de fancy bilene sine, briljert med leilighetene sine og all den siste teknologien. Robyn kunne ha levd med alt det.

Det hun ikke hadde likt, var den holdningen de rike hadde overfor dem som var mindre heldige enn dem selv. Det fikk blodet hennes til å koke. Så hver gang hun var i nærheten av noen som var tydelig rikere enn kong Midas, ble hun anspent.

Det hadde ikke hjulpet at den ene gangen hun tok sjansen på å date noen i rikere-enn-rik-kategorien, så tok det ikke lang tid å innse at han ikke var sammen med henne fordi han faktisk ville ha noe forhold. Han var det fordi hun var glupere enn ham og kunne hjelpe ham med studiene. Det hadde vært en bitter lekse å finne ut at han bare moret seg med henne til han kunne finne en rikere erstatning med bedre forbindelser, som kunne hjelpe ham med hans langsiktige karriereutsikter. Det hadde gjort motviljen hennes mot arvet rikdom og retten de rike klassene trodde de hadde, enda sterkere.

Det var en god ting ved å være en sta, skotsk jente. Hun følte seg ikke forpliktet til å fylle stillheten. Hun lot bare ordene bli værende hos Mr. Paz. Robyn var også en mester i å stirre folk i senk. Hun hadde lært det da hun jobbet på fotballstadionet til et av de to rivaliserende lagene i Glasgow, hvor hun av og til måtte ta seg av fulle, brysomme tilhengere. Det hadde kommet til nytte for henne.

Jon hostet. Det gikk plutselig opp for henne at hun kanskje ikke gjorde seg selv noen tjeneste. Hun var ny her. Hun hadde bare møtt lederen for akuttavdelingen i forbifarten, og hun hadde i hvert fall ikke møtt direktøren for sykehuset.

«Mr. Paz, skal vi gi doktor Callaghan litt tid til å gjøre seg ferdig med vennen din?» foreslo Jon til slutt.

Mr. Paz ga vennen et nytt håndtrykk. «Jeg ser deg ovenpå, Hal, og jeg skal sørge for at vår beste hjertelege tar seg av deg.» Han ga Robyn et hardt blikk og gikk ut av rommet. Jon skulle til å følge etter, men Robyn klistret på seg et strålende smil.

«Kan du avse en sykepleier til meg? Jeg har fortsatt noen ting å gjøre, og det vil gå raskere hvis jeg har noen som er kjent med alt.»

Jon så ut som han ønsket å si mye mer, men blikket hans var festet mot ryggen til Mr. Paz. «Greit», mumlet han og gikk ut av døren.

*

Fem timer senere var Robyn utkjørt. Hun hadde fulgt Hal opp i heisen, hjulpet ham inn i sengen på hjerteavdelingen, gitt et sammendrag til sykepleieren hans, og snakket med den alvorlige overlegen om prøvene og resultatene.

Hun hadde gjort en god jobb. Hun gjorde alltid det. Men hun lurte på om hun nettopp hadde ødelagt for seg selv i det nye arbeidsmiljøet.

Da hun kom ut til sykepleierskranken, kunne hun lett ha satt seg i en stol og grått. Det, eller ranet noen for en matbit de måtte ha på seg.

Hun gjorde seg ferdig med journalen og så seg rundt. Sykepleierskranker var vanligvis et mekka når det gjaldt mat. Men her var det ingenting. Ikke engang en halvåpen pakke med kjeks.

Robyn sukket og gikk mot behandlingsrommet. Hun kunne høre mumlingen. «Vi har doktor Surpomp som vikar de neste seks månedene.»

«Hvem av dem er doktor Surpomp?»

«Jenta med rødt hår. Hun er skotsk. Blek hud. Hun er ganske pen.»

Robyn stoppet.

«Så hvordan fikk hun kallenavnet doktor Surpomp allerede? Hun har ikke vært her lenge.»

«Venninnen min jobber i katetlaben. Hun var tydeligvis ganske nervøs da hun begynte. Dyttet til et brett i laboratoriet da hun observerte et angiografibilde og forsinket hele prosedyren. Hun har tydeligvis gått rundt og sett bister ut hele tiden etterpå.»

«Hvem foretok angiografien?»

«Raul Hempur.»

«Dracula? Å nei. Det å gjøre feil med ham i nærheten ville vært mitt verste mareritt.»

«Vel, det var tydeligvis hennes.»

Hun hørte litt latter og rasling i noe som hørtes mistenkelig ut som en pose med bakevarer. Robyn hadde begynt å ta noen skritt bakover, og tenkte at det var på tide å trekke seg tilbake, men akkurat idet hun løftet hodet kom Avery Smith gående ut av et pasientrom.

Denne gangen var det Robins tur til å stivne til.

Dette kan ikke skje.

«Doktor Callaghan? Er alt i orden?»

Ydmykelse av nybegynnere var ikke noe hun hadde tenkt å være med på i dag. Hun ristet på hodet før hun gikk rett inn på rommet og så de tre i øynene. «Doktor Surpomp til tjeneste! Dere har vel ikke noe mat her? Kafeteriaen er stengt, og jeg er redd jeg er nær ved å dø av sult. Jeg har ikke spist i dag.»

Der var det igjen. De tre hjernene var nødt til å analysere det hun sa, fordi hun var irritert og derfor snakket raskere, med en kraftig aksent.

Hun kunne ane nærværet til Avery bak seg. Tre par øyne krympet seg foran henne da de endelig tolket det hun hadde sagt. Den ene var sykepleier, den andre fysioterapeut og den tredje ekkotekniker. Det var teknikeren som rakte henne en halvtom pose med boller, med et unnskyldende skuldertrekk. «Værsågod.»

«Takk. Og det er Robyn, forresten.»

En lett hånd berørte skulderen hennes. «Kan jeg ikke vise deg hvor personalrommet er? Du kan sette deg i fem minutter og ta en pause.»

Hun skulle til å fortelle Avery Smith at hun ikke trengte noen pause. Hun visste at han prøvde å bevare freden. Men han la til: «Vi har en kaffetrakter», og de magiske ordene gjorde henne øyeblikkelig mer føyelig.

Hun så seg ikke tilbake på de tre andre, bare gikk ut av døren. «Jeg håper det er god kaffe», sa hun. Han nikket og førte henne videre bortover korridoren og inn på et mellomstort rom med et lite bord og stoler, noen skap, en oppvaskkum, mikrobølgeovn og ja, en kaffetrakter, som boblet og sendte ut herlige dufter i hennes retning.

Robyn ventet ikke på å bli vist hva hun skulle gjøre. Hun hadde vært legestudent, og deretter lege, altfor lenge. Hun gikk og åpnet et skap for å ta ut et krus, og skjenket seg kaffe fra kannen. Så tok hun litt kunstig søtemiddel opp av lommen, hadde oppi to suketter og ble stående et øyeblikk med kruset i hendene for bare å la lukten drive rundt seg. Hun lukket øynene og trakk pusten.

Hun ble oppmerksom på stillheten og åpnet til slutt øynene igjen. Avery Smith stirret rett på henne med et muntert uttrykk i ansiktet. Nå fikk hun endelig en sjanse til å ta en bedre titt på denne fyren. Hvis han kunne stirre på henne, kunne hun stirre på ham.

Sykepleierdrakten viste de brede skuldrene, det kraftige brystet og de lange lemmene. Men det var de klare, grønne øynene som var det tydeligste trekket. De stirret fortsatt på henne.

«Unnskyld, var det meningen at jeg skulle fylle en kopp til deg også?»

Han lo og ristet på hodet, og ignorerte den litt spydige bemerkningen hennes. Så hentet han en kopp, fylte den med kaffe og åpnet et kjøleskap ved siden av oppvaskkummen. Hun hadde ikke lagt merke til det. «Melk?» spurte han.

Hun kunne ikke la være å smile til slutt. «De velkjente handlingene til en som har arbeidet på et sykehus for lenge.» Hun holdt frem kruset slik at han kunne helle oppi en skvett med melk. Så tok hun opp posen med boller. «Har ikke spist skikkelig siden i går kveld», sa hun. «Jeg kjøpte mat i kafeteriaen, men så kom varselet for hjertestansen før jeg fikk en sjanse til å spise den.»

Han ga henne et nysgjerrig blikk. «Hvor mange ganger har den personsøkeren kalt deg opp i dag?»

«Seks ganger.»

«Så mange?» Han bøyde seg fremover. «Jeg tok personsøkeren da jeg kom på vakt i dag. Hjertestansen ved hovedinngangen var min første.»

Hun rynket pannen. «Jeg trodde sykepleierne begynte klokken seks?»

Han sukket. «Vi gjør det. Det er offisielt fridagen min. Jeg skulle arbeide på gratisklinikken i hjertet av byen, men noen her sykmeldte seg.» Han lente seg bakover igjen. «Eller kanskje de gikk hjem fordi de ble syke etter så mange meldinger.»

Han satte seg enda litt bedre til rette i stolen. «Og ikke bry deg om hva de andre sa der borte. De gir alle sammen kallenavn.»

«Virkelig? Hva er ditt?»

Han flyttet litt brydd på seg. «Mr. Solskinn», innrømmet han.

Hun stønnet og lukket øynene. «Du må spøke! Så du er Mr. Solskinn og jeg er doktor Surpomp? Ikke tale om.»

Han viftet med hånden. «De kjenner deg ikke ennå.»

Hun løftet det ene øyebrynet. «Vel, bare vent til de blir kjent med meg. Kallenavnet mitt kommer til å bli ti ganger verre enn doktor Surpomp.» Hun rynket på nesen. «Og hvem tar skiftet ditt på gratisklinikken hvis du er her?»

Han nippet til kaffen. «Jeg byttet det med en venn. Jeg arbeider på søndag i stedet. Jeg vil ikke svikte dem. Fortell meg litt om deg selv. Jeg elsker aksenten din.»

Robyn hatet personlige spørsmål og prøvde å røpe så lite som mulig. «Du først», sa hun.

Han nikket. «Vel, jeg er Avery Smith, jeg er tjueseks år. Utdannet som sykepleier. Født og oppvokst i San Diego. Valgte hjerteavdelingen fordi jeg bare elsker alt ved transplantasjonsarbeidet, operasjonene, de implanterte hjertestarterne, behandlingen av pasienter med hjertefeil.» Han viftet med hånden. «Jeg kunne fortsette og fortsette.»

Hun smilte. «Så det er der hjertet ditt er?»

«Nettopp.» Han flirte av den veldig dårlige spøken hennes. «Hvis du skulle bli med på en operasjon, så kommer du kanskje til å møte min beste venn. Serena Dias arbeider i intensivavdelingen. Vi utdannet oss sammen og delte leilighet en stund.» Han ristet litt på hodet. «Det var selvsagt før hun møtte sitt livs kjærlighet, Toby Renfro. Han er en av kirurgene her, og de har nettopp flyttet sammen.»

«Så du er blitt latt i stikken?» spøkte Robyn.

Han trakk på skuldrene. «Du kunne si det.» Han bøyde seg fremover og la albuene på knærne. «Eller du kunne si at jeg er lykkelig fordi min beste venn har funnet kjærligheten. Hun fortjener det.»

«Solskinn ved navn, og solskinn av natur? Blir du noensinne gretten?»

Han drakk opp kaffen sin. «Jeg prøver å ikke bli det. Livet er for kort. Nå må du ikke tro at du slipper å fortelle mer om deg selv. Sett i gang.»

Robyn tvang frem et smil. «Jeg studerte medisin i Glasgow, hvor jeg ble født og vokste opp. Det første året mitt på sykehus var i Aberdeen, før jeg ble med på et program hvor man byttet plass med noen fra et annet land, i et allerede etablert program der.» Hun løftet hendene. «Jeg endte opp her.»

«Du valgte ikke dette stedet?» Avery virket overrasket.

«Du får bare velge landet, ikke sykehuset. Jeg hadde en plassering i Tyskland først, og denne gangen i USA.»

Hun prøvde å tolke uttrykket hans. «De fleste leger eller praktikanter som kommer hit, har gjennomgått strenge utvelgingsprosedyrer. Paz Memorial er berømt for hjerteavdelingen sin, kirurgene og teknikkene sine. Noen prøver i flere år å få en jobb her», sa han.

Insinuasjonen var tydelig. Han anerkjente henne ikke. Hun var ikke god nok. Han var kanskje Mr. Solskinn for resten av verden. Men han så ikke det minste solfylt ut fra der Robyn satt.

«Som deg?» sa hun, og lot spydigheten dryppe fra tonen sin.

«Bare noen få fra sykepleierklassen min lyktes i å få jobb her.»

«Måtte du gjennomgå en streng utvelgelsesprosess?» Hun begynte å bli sint nå. Gjorde han dette med hensikt?

«Fire intervjuer», sa han uten å nøle.

Hun bøyde seg fremover og ble sittende på samme måten som ham. «Og hva får deg til å tro at jeg ikke gjorde det?»

Han blunket. Hun lot ham fordøye det noen sekunder.

«Det internasjonale programmet hadde sytti tusen søkere over hele verden. De valgte hundre.» Hun reiste seg. «Dessverre var jeg ikke førstevalget deres, men jeg var nummer to.» Hun så øynene hans bli store. «Så jeg har mer enn fortjent plassen min her. Men prøv ikke å snakke til meg om utvelgelsesprosesser. Jeg har sett hvor urettferdige noen prosesser kan være – hvis du da ikke har en stor banksaldo, selvsagt.»

Han ble blek og reiste seg raskt han også. «Hva skal det bety?»

«Jeg mener at de fra de rikeste familiene ofte får de beste plassene. Det var i hvert fall slik for meg da jeg gikk på det medisinske fakultetet. Utvelgelsesprosessen for dette programmet var første gang jeg følte at det var rettferdig. Jeg hadde faktisk en liten sjanse til å bli valgt på grunn av resultatene mine og ikke banksaldoen min.»

Avery så på henne med en dyp rynke i pannen, som om han ikke helt visste hva han skulle si til det.

Døren ble åpnet og en annen sykepleier kom inn, kastet et blikk mot dem begge og snudde på hælen og gikk ut igjen.

Robyn ble irritert. Hun viftet med hånden. «Kan like godt gjøre meg fortjent til det nye kallenavnet mitt.»

Hun så Avery trekke noen lange, beroligende åndedrag, og undret på hva i all verden hun hadde sagt som hadde satt ham ut. Han løftet blikket mot hennes. «Jeg tror vi fikk en dårlig start.» Han la hånden mot brystet. «Jeg elsker dette stedet. Paz Memorial har et flott rykte og det betyr noe for meg …» Han ristet på hodet. « … av grunner jeg ikke kan forklare. Jeg visste ikke om programmet ditt. De fleste leger må søke eller anmode spesielt om å fortsette utdannelsen sin her. Konkurransen er tøff.» Han nølte litt. «Og jeg er sikker på at banksaldoen ikke betyr noe i utvelgelsesprosessen. Men jeg beklager, jeg mente ikke å høres defensiv ut.»

«Jeg tror vi virkelig fikk en dårlig start», svarte Robyn raskt, og tenkte på forklaringen hans. Hvilke grunner var det han ikke kunne forklare? «Men så lot du meg jo i stikken nede på akuttavdelingen tidligere.» Hun la hendene på hoftene.

«Det gjorde jeg ikke.»

«Å, innrøm det, Avery. Så snart den sykehusdirektøren dukket opp, slo du praktisk talt rekorden på drømmemilen. Hva var grunnen til det?»

Hun så noe gnistre i øynene hans. Sinne? Irritasjon? Frykt? Hun kunne ikke helt sette fingeren på det.

«Jeg gjorde ikke det», sa han defensivt. «Jeg hadde nettopp begynt å arbeide og visste allerede at avdelingen ikke hadde noen ledig seng. Det mest nyttige jeg kunne gjøre for deg, var å komme meg opp hit og gjøre i stand en seng til deg, slik at Mr. Delaney kunne få den ekspertomsorgen som han trenger.»

«Høres ut som du leser det rett fra brosjyren», sa hun spydig.

Han ristet på hodet.

«Så du mener virkelig at det beste du kan gjøre første gangen du møter en ny lege, som er tilkalt til en hjertestans, er å forlate henne i et ukjent miljø, med personale som hun ikke kjenner, og prosedyrer som hun ikke er vant til?»

Hun så kjeven hans stramme seg. «Jeg har kanskje ikke møtt deg før, men jeg hadde ingen anelse om at du aldri hadde vært inne i akuttavdelingen tidligere. Jeg er ikke ansvarlig for introduksjon av nytt personale. Det burde vært gjort før du begynte. Du burde kjenne til alle prosedyrene nå og du var sammen med lederen for akuttavdelingen. Du kunne ikke vært i bedre hender.»

Robyn hadde ikke flyttet hendene fra hoftene. Seks måneder. Det var hvor lenge hun kom til å bli her. Hun ønsket å lære alt hun kunne fra alle medlemmene av teamet. Hvorfor måtte hun være avhengig av denne fyren? Han var tydelig en bløffmaker. Alle andre kalte ham Mr. Solskinn, men hun ble ikke narret et sekund.

Ryggen hennes gjorde vondt. Hun hadde ikke sovet de siste to nettene fordi rommet som sykehuset hadde gitt henne, lå inntil kjøkkenene, hvor det kom leveringer hele natten. Hun var trett. Hun var fortsatt sulten. Og noen av personalet her snakket allerede nedsettende om henne.

Hun sukket. «Fra mitt perspektiv stormet du praktisk talt ut av akuttavdelingen. Du var ikke engang sikker på om pasienten vår var stabil nok før du forsvant. Én ting du kommer til å lære om meg, Avery, er at jeg kaller ting slik jeg ser dem.»

Han rynket pannen og holdt ut armen. «Ryddet jeg en seng for deg?»

Hun skar tenner, men nikket.

«Og er hjerteavdelingen det beste stedet for Mr. Delaney akkurat nå?»

Hun nikket igjen.

«Da har ting skjedd slik de skulle. Du innbiller deg ting. Kanskje du er trett. Kanskje du trenger å sette deg ned, ta en pause, og få et skikkelig måltid. Det er overveldende å komme til et nytt sted. Og når det gjelder prosedyrene, kan jeg gå igjennom noen av dem hvis du vil. Alle her er villig til å hjelpe våre nye leger. Alt du har å gjøre, er å spørre.»

«Det er vanskelig å spørre når de er for opptatt med å sladre og finne på kallenavn.»

Avery trakk pusten dypt og nikket. «Du har rett. Jeg er lei for det. Jeg skal snakke med dem.»

Han var hyggelig nå. Men det hjalp ikke.

«Jeg er en stor jente», sa hun og løftet haken. «Jeg trenger ikke din medynk.»

Hun snudde og gikk mot døren, mens magen hennes rumlet igjen. Hun tok det som var igjen av bollene, og var klar over at de grønne øynene hans fortsatt var rettet mot henne.

Hun kastet på håret og gikk ut av rommet, kikket på klokken, og gikk mot sykepleierskranken. Vakten hennes var slutt og hun kunne ikke vente med å levere fra seg denne personsøkeren og komme seg ut herfra.

Kanskje det å komme til San Diego ikke hadde vært så lurt likevel.

